Temgarad tsiwelt seg wungal ɣer wayeḍ, yal amaru yesɛa tarrayt-is deg wamek ara d-yessiwel taḥkayt i yura. Tamsawalt deg wungal Tamacahut taneggarut, tewwi-d ɣef yisental yellan deg tmetti taqbaylit, tcudd-iten ɣer tisselbi, meḥsub d timental i yessawḍen iwudam n wungal-a ad selben. Seg yisental-a, ad d-naf “Tamuḥqranit n tyemmat”. Tamsalt-agi, teṭṭuqet deg tmetti taqbaylit. Di tuget, tettek-d seg usemgired gar tarwa. Asentel-a, iban-d deg tazwara n wungal, imi awadem Xelluǧa d tayemmat i yessamgarden gar snat n yessi-s. Trebba-d tamaẓuẓt s ddefcic ayen tebɣa ad as-texdem, ma yella d Cabḥa, seg asmi tella deg uɛebbuḍ-is i tt-tekreh, tessker-itt-id s tiyitiwin d ulaqeb, teḥseb-itt ddaw n zzayla.